**НАРЕДБА**

**ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И**

**ПРЕМЕСТВАНЕ НА ДЕЦАТА В ДЕТСКИТЕ ГРАДИНИ И УЧИЛИЩАТА**

**В ОБЩИНА ЛОМ**

**ГЛАВА ПЪРВА**

**ОБЩИ ПОЛОЖЕНИЯ**

**Чл.1.** Тази Наредба се създава във връзка с чл.59.(1) от Закона за предучилищното и училищното образование (ЗПУО), обн., ДВ, бр.79 от 13.10.2015 г., в сила от 01.08.2016.

**Чл.2.** (1) С тази Наредба се регламентират условията и редът за записване, отписване и преместване на децата в детските градини и училищата в Община Лом.

(2) Разпоредбите на тази наредба се прилагат съответно от училищата, които осъществяват задължително предучилищно образование и могат да осигурят условия за това.

**Чл.3.** Община Лом гарантира реализиране на националната образователна политика на своята територия.

**ГЛАВА ВТОРА**

**ОРГАНИЗАЦИЯ НА ПРЕДУЧИЛИЩНОТО ОБРАЗОВАНИЕ НА ТЕРИТОРИЯТА НА ОБЩИНА ЛОМ**

**Чл.4.** (1) В съответствие с чл. 56 от ЗПУО, предучилищното образование се осъществява в детските градини на територията на Община Лом, а задължителното предучилищно образование – и от общинските училища, които могат да осигурят условия за това, при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини и училищата.

(2) Детската градина е институция в системата на предучилищното и училищното образование, в която се отглеждат, възпитават, социализират и обучават деца от тригодишна възраст до постъпването им в първи клас в съответствие с държавния образователен стандарт за предучилищното образование.

(3) В съответствие с чл.57 от ЗПУО децата постъпват в детска градина на територията на Община Лом не по-рано от учебната година, която започва в годината на навършване на тригодишната им възраст.

(4) В детските градини на територията на Община Лом могат да се приемат за отглеждане, възпитание, социализация и обучение и деца, навършили две години към началото на учебната година на постъпването – по преценка на родителя и/или при липса на яслена група в съответното населено място и при наличие на свободни места. Предучилищното образование в тези случаи се осъществява при условията и по реда на Наредба № 5 от 03.06.2016 г. за предучилищното образование (обн. ДВ, бр. 46 от 17.06.2016 г., в сила от 01.08.2016 г., издадена от министъра на образованието и науката), като се вземат предвид възрастовите характеристики на детето.

(5) В съответствие с чл. 25 ал. 2 и чл.56 от ЗПУО в общинските училища на територията на Община Лом може да се извършва и задължителното предучилищно образование на децата при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини и училищата.

(6) Записването, отписването и преместването на деца за задължително предучилищно образование в общинските училища се осъществяват при условията и по реда на Глава трета от тази Наредба.

**Чл.5.** (1) Предучилищното образование се организира във възрастови групи, както следва:

1. първа възрастова група – 3-4 годишни, а в случаите на чл. 4, ал. 4 – 2-4 години;

2. втора възрастова група – 4-5 годишни;

3. трета подготвителна възрастова група – 5-6 годишни;

4. четвърта подготвителна възрастова група – 6-7 годишни.

(2) Продължителността на предучилищното образование във всяка от възрастовите групи по ал.1 е една учебна година.

(3) Задължителното предучилищно образование се осъществява в трета и четвърта подготвителна възрастова група.

(4) Предучилищното образование е задължително от учебната година, която е с начало в годината на навършване на 5-годишна възраст на детето, като родителите избират вида на организацията на предучилищното образование.

 **Чл.6.** (1) Децата от възрастовите групи по чл.5, ал.1 в зависимост от броя им се разпределят в групи.

(2) При недостатъчен брой за сформиране на отделна група от деца в съответната възрастова група по ал.1 може да се сформира разновъзрастова група.

(3) Броят на групите по ал.1 в рамките на отделните възрастови групи, както и броят на децата в тях се определят при условията на чл. 60 от Закона за предучилищното и училищното образование и в съответствие с държавния образователен стандарт.

 (4) Разпоредбите на ал. 3 се прилагат съответно и в случаите, в които задължителното предучилищно образование се осъществява в училище.

**Чл.7.** (1) Предучилищното образование в Община Лом се осъществява при целодневна, полудневна, почасова или самостоятелна организация.

(2) Целодневната и полудневната организация се осъществява в отделни групи в съответствие с чл. 6, ал.1 на тази Наредба.

(3) Почасовата организация се осъществява за отделно дете в групите за целодневна или полудневна организация, а самостоятелната – за отделно дете извън групите по чл. 6, ал. 1 на тази Наредба.

**Чл.8.** *(1)* Децата от подготвителните групи, записани в целодневна, полудневна и почасова организация, могат да отсъстват само по здравословни или по други уважителни причини, удостоверени с документ от компетентен орган, както и по семейни причини.

*(2)* Отсъствията на децата по ал. 1 по семейни причини през учебно време е допустимо за не повече от 10 дни за съответната учебна година с писмено уведомяване от родителите в срок, определен с Правилника за дейността на детската градина.

*(3)* Извън случаите по ал. 2 отсъствие на децата от подготвителните групи е допустимо и за времето на ваканциите, определени в училищното образование за съответната година със заповед на министъра на образованието и науката.

**Чл.9.** Видът на организацията на всяка група в детската градина или за отделно дете (в случаите на почасова и самостоятелна организация) се определя от директора на детската градина в съответствие с желанието на родителите след съгласуване с финансиращия орган.

**Чл.10.** Постъпването на децата за предучилищно образование в Община Лом се осъществява целогодишно при спазване на условията по чл.4. от тази Наредба.

**ГЛАВА ТРЕТА**

**УСЛОВИЯ И РЕД ЗА ЗАПИСВАНЕ, ПРЕМЕСТВАНЕ И ОТПИСВАНЕ НА ДЕЦА В ОБЩИНСКИТЕ ДЕТСКИ ГРАДИНИ И УЧИЛИЩА НА ТЕРИТОРИЯТА НА ОБЩИНА ЛОМ**

**РАЗДЕЛ І.**

**ПРИЕМ НА ДЕЦА В ОБЩИНСКИТЕ ДЕТСКИ ГРАДИНИ И В ОБЩИНСКИТЕ УЧИЛИЩА НА ТЕРИТОРИЯТА НА ОБЩИНА ЛОМ**

**Чл.11.** През месец октомври, на видно място в детската градина се публикуват сроковете за организиране и провеждане на приема и записване на деца за следващата учебна година.

**Чл.12.** Отговорност на родителите/настойниците е да следят информацията за прием на децата и да спазват сроковете за кандидатстване.

**Чл.13.** Кандидатите подават заявление по образец съгласно Приложение 1 от настоящата Наредба, където задължително се изписват трите имена на детето, ЕГН, адрес на родителите/настойниците и телефон за връзка.

**Чл.14.** Кандидатстването се осъществява по определения ред от родител/настойник на детето или упълномощено от него лице, който носи отговорност за коректността на подадената информация. При подаване на документите, се носят и оригиналите на съответните документи, необходими за сверяване на данните. Към заявлението в детската градина се прилагат техни копия.

**Чл.15.** (1) Към заявлението по чл.13 се прилагат:

1. Копие от акта за раждане на детето;

2. Документи, доказващи предимство (ако има основание) по чл.20.

**Чл.16.** Приемът на документите за кандидатстване се извършва от директора на детската градина или от упълномощено със заповед от него лице, които сверяват данните от оригиналите на акта за раждане на детето и документ за самоличност на родителя/настойника. Издава се пореден входящ номер от деловодната система на детската градина.

**Чл.17.** Срокът за подаване на заявление за прием на деца, навършващи 3 години в годината на приема за първа възрастова група, е в периода от 15 януари до 15 май на съответната календарна година.

**Чл.18.** Неподадени в срок заявления за прием в първа възрастова група могат да се представят в детската градина и след тази дата, като приемът се осъществява в зависимост от свободните места в съответната детска градина.

**Чл.19.** Родители/настойници, които са подали заявление за кандидатстване за прием в първа възрастова група в повече от една детска градина, задължително посочват това в заявлението си.

**Чл.20.** (1) При приема на деца в първа възрастова група класирането се извършва по критерии, съгласно Приложение 3.

(2) Класирането се извършва съгласно постъпилите заявления за прием в детска градина, на база общ сбор от точки, по критериите определени в чл. 20, ал. 1 /Приложение 3/.

(3) По силата на чл.192 от ЗПУО в група в детска градина и в училище може да се обучават до три деца със специални образователни потребности.

(4) В случаите, когато на територията на населеното място няма друга група, която да осигурява същото по вид образование, броят на децата със специални образователни потребности в конкретна група може да бъде по-голям от посочения в ал. 2 след разрешение на Началника на Регионално управление на образованието – Монтана. Предложенията за увеличаване на броя на децата се правят от екипа по чл. 188 от ЗПУО, а когато не е формиран – по предложение на екипа по чл. 190 от ЗПУО.

**Чл.21.** Когато родителят/настойникът заяви предимство, но не представи необходимите документи за доказването му, заявлението му се разглежда по общия ред.

**Чл.22.** (1) Децата в трета и четвърта подготвителни възрастови групи се приемат в онези детски градини или в училища, които организират задължително предучилищно образование, в които има свободни места.

(2) Децата във втора, трета и четвърта възрастови групи кандидатстват за прием по реда на чл. 13 – 20от настоящата Наредба.

**Чл.23.** (1) На заседание през месец май педагогическият съвет на детската градина съгласува класирането по определените с тази наредба критерии и определя списъка на новоприетите деца, както и обособяването им в групи.

(2) Когато в детската градина са приети деца с различна етническа принадлежност от една и съща възраст, не се допуска обособяването им в групи въз основа на етническата им принадлежност.

(3) Общественият съвет на детската градина дава становище по приема на децата.

**РАЗДЕЛ ІІ.**

**ЗАПИСВАНЕ И ПОСТЪПВАНЕ НА ДЕЦА В ОБЩИНСКИТЕ ДЕТСКИ ГРАДИНИ И УЧИЛИЩА НА ТЕРИТОРИЯТА НА ОБЩИНА ЛОМ**

**Записване на деца в общинските детски градини и училища на територията на Община Лом.**

**Чл.24.** (1) Процедурата по записване на децата се осъществява по следния ред:

1. Списъкът на приетите деца се изнася на информационно табло в детската градина до 31 май.

2. От 1 до 5 юни родителите/настойниците на приетите деца писмено декларират желанието си детето им да бъде записано в съответната детска градина, съгласно Приложение 2.

3. При непотвърждаване в посочения срок, свободните места се попълват от чакащи неприети деца при спазване на посочените в чл. 20критерии.

4. Свободно място по смисъла на тази наредба е незаето място към 6 юнина съответната година.

**Чл.25.** Директорите на детските градини до 15 юни представят информация в Дирекция „Образование, култура, вероизповедания и демографски въпроси” в Община Лом за приетите деца в детската градина за новата учебна година.

**Постъпване на деца в общинските детски градини и в общинските училища на територията на Община Лом.**

**Чл.26.** Приетите деца постъпват в детската градина на 15 септември на съответната година. В случай, че 15 септември е почивен ден, те постъпват в детската градина на първия следващ работен ден.

Децата, посещаващи детски ясли, се изписват на 1 септември, независимо, че може да са направили 3 години по-рано.

**Чл.27.** При съществуваща възможност на съответната детска градина, децата от първа възрастова група се приемат и преди посочения срок.

**Чл.28.**(1) Детето постъпва в детска градина на територията на Община Лом след представяне на изискуемите медицински документи съгласно чл.4, ал.2 от Наредба № 3 /05.02.2007 г. на МЗ за здравните изисквания към детските градини /Приложение 4/.

**Чл.29.** /1/ Новоприетите в подготвителните групи деца постъпват в детската градина на 15 септември на съответната година. В случай че 15 септември е почивен ден, те постъпват в детската градина на първия следващ работен ден.

/2/ В подготвителните групи могат да постъпват деца и след 15 септември, ако след сверяване със списъците от ЕСГРАОН, се открият незаписани в детски градини деца, подлежащи на задължителна предучилищна подготовка.

/3/ Допуска се завишаване на броя на децата в групите, в които са настанени деца по ал. 2, след съгласуване с финансиращия орган.

**Чл.30.** Родителите/настойниците/ в началото на учебната година се запознават с Правилник за дейността на детската градина. Списъците с подписите на родителите/настойниците/ се съхраняват в съответната образователна институция.

**РАЗДЕЛ ІІІ.**

**ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ И УЧИЛИЩА НА ТЕРИТОРИЯТА НА ОБЩИНА ЛОМ**

**Чл.31.** (1) Децата в общинските детски градини може да се преместват в други детски градини на територията на Община Лом през цялата учебна година при наличие на свободни места по реда на тази Наредба.

(2) Децата могат да бъдат премествани от една в друга детска градина след подаване на писмено заявление от родителите/настойниците им до директора на детската градина.

(3) Преместването в трета и четвърта подготвителна група се извършва с Удостоверение за преместване.

(4) За извършеното преместване писмено се информира Дирекция „Образование, култура, вероизповедания и демографски въпроси” в Община Лом.

**РАЗДЕЛ ІV.**

**ОТПИСВАНЕ НА ДЕЦА ОТ ОБЩИНСКИТЕ ДЕТСКИ ГРАДИНИ И ОТ ОБЩИНСКИТЕ УЧИЛИЩА НА ТЕРИТОРИЯТА НА ОБЩИНА ЛОМ**

**Чл.32.** Децата от детските градини се отписват:

/1/ По желание на родителите със заявление до директора.

/2/ При постъпване в І клас /за детските градини/.

/3/ При отсъствие повече от два месеца без писмено заявление от родителите до директора на съответната образователна институция:

1. децата от първа и втора група се отписват;

2. децата от трета и четвърта подготвителна група променят формата на обучение;

/4/ При системно неспазване и нарушаване /от страна на родителите/ на реда в детската градина, посочен в Правилника за дейността на детската градина.

**Чл.33.** На основание чл. 347 от ЗПУО родители, които не запишат децата си, подлежащи на задължително предучилищно или училищно образование, в детска градина или училище, се наказват с глоба в размер от 50 до 150 лв.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§1 Настоящата Наредба за условията и реда за записване, отписване и преместване на децата в предучилщна възраст в детските градини и училищата на територията на община Лом е разработена на основание чл. 59, ал. 1 от Закона за предучилищното и училищното образование, чл. 17, ал. 1, т. 3 от Закона за местното самоуправление и местната администрация, във връзка с чл. 7, ал. 1 от Наредба № 5 от 3.6.2016 г. за предучилищното образование.

§2 Контрол по спазване на Наредбата за условията и реда за записване, отписване и преместване на децата в предучилщна възраст в детските градини и училищата на територията на община Лом се осъществява от Дирекция „Образование, култура, вероизповедания и демографски въпроси” в Община Лом.

*Настоящите промени в Наредбата са приети* *с Решение № …… от Протокол № ….. от ……………….., в сила от ………………...*